b'\n_START_ARTICLE_\nRMS Queen Mary 2\n_START_PARAGRAPH_\nRMS Queen Mary 2 (kratko QM2) je transatlantska linijska potni\xc5\xa1ka ladja. RMS pomeni Royal Mail Ship - ladja kraljeve po\xc5\xa1te. Je prva velika linijska ladja po Queen Elizabeth 2 iz leta 1969. QM2 je glavna ladja (ang. flagship) podjetja Cunard Line. Ladja je poimenovana po kraljici Elizabeti II. Prva ladja Queen Mary je bila dokon\xc4\x8dana leta 1936. Po upokojitvi Queen Elizabeth 2 leta 2008, je QM2 edina transatlantska linijska ladja. Del leta pluje linijsko med Southamptonom in New Yorkom, se pa uporablja tudi za vsakoletna kri\xc5\xbearjenja okrog sveta._NEWLINE_Izdelali so jo v francoski ladjedelnici Chantiers de l\'Atlantique pod vodstvom britanskih arhitektov, ki jih je vodil Stephen Payne. Nekaj \xc4\x8dasa je bil QM2 najdalj\xc5\xa1a, naj\xc5\xa1ir\xc5\xa1a in najbolj visoka potni\xc5\xa1ka ladja z gros tona\xc5\xbeo 148.528. Potem ji je leta 2006 naziv vzela kri\xc5\xbearka razreda Freedom in kasneje \xc5\xa1e ve\xc4\x8dja kri\xc5\xbearka razreda Oasis s \xc4\x8dez 210.000 gros tona\xc5\xbeo. Izpodriv vode QM2 je okrog 75.000 ton, RMS Titanic je imel izpodriv okoli 52.000 ton._NEWLINE_Queen Mary 2 je bila sprva namenjena redni transatlantski liniji, zato je zasnovana druga\xc4\x8de od drugih potni\xc5\xa1kih ladij (kri\xc5\xbeark). Cena na posteljo je skoraj dvakrat ve\xc4\x8dja kot pri kri\xc5\xbearkah. Uporabili so tudi visokokakovostne materiale, ki so potrebni za \xc4\x8dezoceansko plovbo. Uporabili so 40% ve\xc4\x8d \xc5\xbeeleza kot za enako veliko kri\xc5\xbearko._NEWLINE_Najve\xc4\x8dja hitrost je 30 vozlov (56 km/h), hitrost kri\xc5\xbearjenja je 26 vozlov (48 km/h), precej ve\xc4\x8d kot kri\xc5\xbearke (22 vozlov). Queen Mary 2 uporablja integriran elektri\xc4\x8dni na\xc4\x8din pogona. Mo\xc4\x8d za pogon in elektri\xc4\x8dne potrebe ladje zagotavljajo \xc5\xa1tirje 16-valjni dizel motorji W\xc3\xa4rtsil\xc3\xa4 16V 46C-CR / 16.800 kW (22.848 KM) vsak in, ko so potrebe velike, \xc5\xa1e dve plinski turbini GE LM2500+ / 25.060 kW (34.082 KM) vsaka._NEWLINE_Ladjo poganjajo \xc5\xa1tirje elektri\xc4\x8dni potisniki s propelerjem Rolls-Royce/Alstom "Mermaid", vsak z mo\xc4\x8djo 21,5 MW. Dva sta fiksna, dva pa lahko rotirata okrog vertikalne osi._NEWLINE_Queen Mary 2 ima 15 restavracij in barov, pet bazenov, kazino, teater, plesno dvorano in planetarij. Leta 2011 so spremenili register ladje na Bermudo, tako so lahko na ladji tudi poroke.'